ରାଜଧାନୀରେ ଆଇପିଏସ୍ ସମ୍ମିଳନୀ\nଭୁବନେଶ୍ୱର, ୧୩।୩(ବ୍ୟୁରୋ)- ସାଧାରଣ ଲୋକଙ୍କୁ ନୈତିକ ବ୍ୟବହାର ପ୍ରଦର୍ଶନ କର। କମ୍ୟୁନିଟି ପୋଲିସ ବ୍ୟବସ୍ଥାକୁ ସୂଚାରରୁପେ ତୁଲାଅ। ସୋସିଆଲ ମିଡିଆକୁ ଠିକ ଭାବେ ବିନିଯୋଗ କର। ନିଜକୁ ଆଧୁନିକ ଏବଂ ବୈଷୟିକ ଜ୍ଞାନକୌଶଳ ସହ ସାମିଲ କରାଅ। ମାମଲାଗୁଡ଼ିକରେ ଦୋଷୀ ସାବ୍ୟସ୍ତ ସଂଖ୍ୟାକୁ ବୃଦ୍ଧି କର। ସର୍ବୋପରି ଲୋକମାନଙ୍କ ବିଶ୍ୱାସ ଭାଜନ ହୁଅ। ଭୁବନେଶ୍ୱରସ୍ଥିତ ପୋଲିସ ଭବନ ସମ୍ମିଳନୀ କକ୍ଷରେ ମଙ୍ଗଳବାରଠାରୁ ଆରମ୍ଭ ହୋଇଥିବା ୬୦ତମ ଆଇପିଏସ୍ ସମ୍ମିଳନୀରେ ପୋଲିସ ମହାନିର୍ଦ୍ଦେଶକ(ଡିଜିପି) ଡ. ରାଜେନ୍ଦ୍ର ପ୍ରସାଦ ଶର୍ମା ବିଭାଗର ଅଧିକାରୀମାନଙ୍କୁ ଏହି ପରାମର୍ଶ ଦେଇଛନ୍ତି।\nରାଜଧାନୀରେ ଆଇପିଏସ୍ ସମ୍ମିଳନୀ\t March 13th, 22:39 PM March 13th, 22:39 PM\nଭୁବନେଶ୍ୱର, ୧୩।୩(ବ୍ୟୁରୋ)- ସାଧାରଣ ଲୋକଙ୍କୁ ନୈତିକ ବ୍ୟବହାର ପ୍ରଦର୍ଶନ କର। କମ୍ୟୁନିଟି ପୋଲିସ ବ୍ୟବସ୍ଥାକୁ ସୂଚାରରୁପେ ତୁଲାଅ। ସୋସିଆଲ ମିଡିଆକୁ ଠିକ ଭାବେ ବିନିଯୋଗ କର। ନିଜକୁ ଆଧୁନିକ ଏବଂ ବୈଷୟିକ ଜ୍ଞାନକୌଶଳ ସହ ସାମିଲ କରାଅ। ମାମଲାଗୁଡ଼ିକରେ ଦୋଷୀ ସାବ୍ୟସ୍ତ ସଂଖ୍ୟାକୁ ବୃଦ୍ଧି କର। ସର୍ବୋପରି ଲୋକମାନଙ୍କ ବିଶ୍ୱାସ ଭାଜନ ହୁଅ। ଭୁବନେଶ୍ୱରସ୍ଥିତ ପୋଲିସ ଭବନ ସମ୍ମିଳନୀ କକ୍ଷରେ ମଙ୍ଗଳବାରଠାରୁ ଆରମ୍ଭ ହୋଇଥିବା ୬୦ତମ ଆଇପିଏସ୍ ସମ୍ମିଳନୀରେ ପୋଲିସ ମହାନିର୍ଦ୍ଦେଶକ(ଡିଜିପି) ଡ. ରାଜେନ୍ଦ୍ର ପ୍ରସାଦ ଶର୍ମା ବିଭାଗର ଅଧିକାରୀମାନଙ୍କୁ ଏହି ପରାମର୍ଶ ଦେଇଛନ୍ତି। ୩ ଦିନିଆ ଏହି ସମ୍ମିଳନୀକୁ ଶର୍ମା ଉଦ୍ଘାଟନ କରି କହିଲେ, ବିଭିନ୍ନ ଅପରାଧର ଶିକାର ପୀଡ଼ିତାମାନେ ଆଇନ ଅନୁଯାୟୀ କିପରି କ୍ଷତିପୂରଣ ପାଇବେ ସେନେଇ ପୋଲିସ ଅଧିକାରୀମାନେ ଯତ୍ନବାନ ହେବା ଆବଶ୍ୟକ। ମାମଲାର ଚାର୍ଜଶିଟ୍ ଦାଖଲ ବେଳେ ଯେପରି କୌଣସି ଗୋଟିଏ ହେଲେ ପ୍ରମାଣ ଛାଡିଦିଆ ନ ଯାଏ ସେଥିପ୍ରତି ଗୁରୁତ୍ୱ ଦିଆଯିବା ଦରକାର। ଜନସାଧାରଣଙ୍କୁ ଉତ୍ତମ ସେବା ଯୋଗାଇଦେବା ଲାଗି ପ୍ରତି ଜିଲାରେ ମଡେଲ ଥାନା ପ୍ରତିଷ୍ଠା କରାଯିବ। ଖୁବ୍ଶୀଘ୍ର ଏହାର ନିର୍ମାଣ କାର୍ଯ୍ୟ ଆରମ୍ଭ ହେବ। ମହିଳା ଓ ଶିଶୁମାନଙ୍କୁ କାଉନ୍ସେଲିଂ କରିବା ପାଇଁ ପ୍ରତି ଜିଲା ଏସ୍ପିଙ୍କ କାର୍ଯ୍ୟାଳୟରେ କାଉନ୍ସେଲିଂ ସେଣ୍ଟର ଖୋଲିବାକୁ ଏସ୍ପିମାନଙ୍କୁ ନିର୍ଦ୍ଦେଶ ଦେଇଥିଲେ। ଲୋକଙ୍କୁ ଏପରି ସେବା ଯୋଗାଅ, ଯାହାଦ୍ୱାରା ପୋଲିସ ବ୍ୟବସ୍ଥାରେ ନୂଆ ବେଞ୍ଚମାର୍କ ସୃଷ୍ଟି ହୋଇପାରିବ। ଯଥାସମ୍ଭବ ନିଜକୁ ଡିଜିଟାଲ କର। ପେପରଲେସ କାର୍ଯ୍ୟ କରିବା ପାଇଁ ନିଜକୁ ପ୍ରସ୍ତୁତ କର। ଏଥିପାଇଁ ଯେଉଁସବୁ ନୂତନ ଟେକ୍ନୋଲୋଜି ରହିଛି ତାହାକୁ ଶିଖିବା ପାଇଁ ଉଦ୍ୟମ କର। ବର୍ତ୍ତମାନ ସାଇବର କ୍ରାଇମ ବଢି ଚାଲିଛି। ତେଣୁ ଏହାକୁ ଲଗାମ ଦିଅ। ଏ ନେଇ ରହିଥିବା ସମସ୍ତ ବୈଷୟିକ ଜ୍ଞାନକୌଶଳକୁ ତୁରନ୍ତ ଶିଖିବା ପାଇଁ ଚେଷ୍ଟା କର। କାରଣ ବିଶ୍ୱ ପ୍ରତି ମୁହୂର୍ତ୍ତରେ ପରିବର୍ତ୍ତନ ହେଉଛି। ଏହି ପରିବର୍ତ୍ତନ ସହ ଆମକୁ ତାଳ ଦେଇ କାର୍ଯ୍ୟ କରିବାକୁ ପଡିବ। ନଚେତ୍ ଆମେ ପଛରେ ପଡିଯିବା ବୋଲି ଡିଜିପି ଶର୍ମା କହିଥିଲେ। ବିଭିନ୍ନ ସ୍ଥାନରେ ଆଇନଶୃଙ୍ଖଳା ପରିସ୍ଥିତିକୁ ଠିକ୍ଭାବେ ନିୟନ୍ତ୍ରଣ କରିଥିବା ଅଧିକାରୀଙ୍କୁ ପ୍ରଶଂସା କରିବା ସହିତ ଭୁବନେଶ୍ୱରରେ ହୋଇଥିବା ଖେଳ ମହାକୁମ୍ଭରେ ନିଜ ଦକ୍ଷତା ଦେଖାଇଥିବା ଅଧିକାରୀମାନଙ୍କୁ ଶର୍ମା ଅଭିନନ୍ଦନ ଜଣାଇଥିଲେ। ଆଇନଶୃଙ୍ଖଳା ପରିସ୍ଥିତି ନିୟନ୍ତ୍ରଣ କରିବାରେ ଯୁବ ଆଇପିଏସ୍ ଅଫିସରମାନେ ସକ୍ରିୟ ଭୂମିକା ଗ୍ରହଣ କରିବା ଲାଗି ଉତ୍ସାହିତ କରିଥିଲେ। ସମ୍ମିଳନୀ ଆରମ୍ଭରେ ଶହୀଦ ପୋଲିସ ଅଧିକାରୀ ଓ କର୍ମଚାରୀଙ୍କ ପାଇଁ ଶ୍ରଦ୍ଧାଞ୍ଜଳି ଜ୍ଞାପନ କରାଯାଇଥିଲା। ୩ଦିନ ହେବାକୁ ଥିବା ଏହି ସମ୍ମିଳନୀରେ ମୋଟ ୧୩୮ ଆଇପିଏସ ଅଧିକାରୀ ସାମିଲ ହୋଇଛନ୍ତି। କ୍ରାଇମ ଏଡିଜି ସନ୍ତୋଷ କୁମାର ଉପାଧ୍ୟାୟ, ପୋଲିସ କମିଶନର ଓ୍ବାଇ.ବି. ଖୁରାନିଆ, ଭୁବନେଶ୍ୱର ଡିସିପି ସତ୍ୟବ୍ରତ ଭୋଇ, କଟକ ଡିସିପି ଅଖିଳେଶ୍ୱର ସିଂଙ୍କ ସମେତ ପ୍ରତି ଜିଲାର ଏସ୍ପି, ରେଞ୍ଜ ଆଇଜି, ଡିଆଇଜି, ଜେଲ ବିଭାଗ ଓ ଅଗ୍ନିଶମ ବିଭାଗର ଅଧିକାରୀମାନେ ଉପସ୍ଥିତ ଥିଲେ। ସମ୍ମିଳନୀରେ ଏଡିଜି ସତ୍ୟଜିତ ମହାନ୍ତି ସ୍ବାଗତ ଭାଷଣ ଦେଇଥିଲେ। ଆଇଜି ଅମିତାଭ ଠାକୁର ଧନ୍ୟବାଦ ଅର୍ପଣ କରିଥିଲେ।
